钦定古今图书集成/历象汇编/乾象典/第066卷 > 坤舆图说 > 《拟宋玉风赋》齐·谢朓
## 钦定古今图书集成/历象汇编/乾象典/第066卷 > 坤舆图说 > 《拟宋玉风赋》齐·谢朓

起日域而摇落，集桂宫而送清，开翠帐之影蔼，响行
珮之轻鸣，扬《淮南》之妙舞，发齐后之妍声，下鸿池而
莲散，上雀台而云生。至于新虹明岁，高月照秋，晬仪
乃豫，冲想云浮。邹马之宾咸至，申穆之醴已酬。朝役
登楼之咏，夕引《小山》之讴，厌朱邸之沉邃，思轻举而
远游，骕骦之马鱼跃，飘轞车而水流，此乃大王之盛
风也。若夫“子云寂寞，叔夜高张，烟霞润色，荃荑结芳，
出《磵幽》而泉冽，入山户而松凉。渺神王于丘壑，独起
远于孤觞。”斯则幽人之风也。